作者:蔡士裕
標題:金縷曲・賀新郎
內容:怪得梅開早。被何人、香羅剪就，天工奇巧。茅舍竹籬容不得，移向華堂深悄。別一樣、風流格調。玉質冰姿依然在，算暗中、只欠香頻到。著些子，更奇妙。有時來伴金尊倒。幾徘徊、認成真後，又還誤了。費盡東君迴護力，空把芳心縈繞。竟不解、索他一笑。夜月紗窗黃昏後，為愛花、翻被花情惱。個恩愛，負多少。